Għadni nisma' l-kliem tan-nanniet: "Ibni, studja għall-eżamijiet u qis li tmur tajjeb. Ftit sagrifiċċju issa bl-istudju u tgawdi 'l quddiem," jidwi f'widnejja. Però, fis-seklu 21 huwa biżżejjed li wieħed iġib riżultati tajbin sabiex ikollu moħħu mistrieħ għall-ġejjieni? Jekk inħarsu ħarsa madwarna, nindunaw li biex tkun ċittadin attiv, timxi 'l quddiem fil-post tax-xogħol u saħansitra tkun kapaċi tieħu deċiżjonijiet infurmati fil-ħajja personali tiegħek, hemm ħafna fatturi involuti. Bir-rata li t-teknoloġija, l-innovazzjoni, il-kreattività u x-xjenza qed ibiddlu l-affarijiet li aħna mdorrijin bihom, ħajja sana u l-inklużjoni soċjali tirrikjedi ferm aktar minn riżultati tajbin. Ir-rapport imħejji mill-World Economic Forum fl-2013 bl-isem 'The Skills Needed in the 21st Century' juri diversi kompetenzi u kwalitajiet ta' karattru li huma meqjusa bħala bżonn għal kull ċittadin fil-ġurnata tal-lum. Dan ir-rapport isemmi 16-il ħila li wieħed irid irawwem għas-seklu 21; ħiliet bażiċi fil-litteriżmu, fil-matematika, fix-xjenza, fl-informatika, fit-tħaddim ta' flus u finanzi, fil-kultura u sens ċiviku, huma meqjusa bħala ħiliet kruċjali għad-dinja tax-xogħol; dinja li saret ibbażata fuq l-innovazzjoni u l-kreattività. Jekk wieħed jikkunsidra l-ħidma ta' operatur tal-magna, li ħafna drabi tkun relatata ma' xogħol manwali u ta' rutina, tajjeb li ngħidu li għadd ta' fabbriki sar għandhom makkinarju li jagħti struzzjonijiet fuq skrin. F'dan il-każ, il-ħaddiem importanti wkoll li jkun kapaċi jaqra bit-tali lingwa sabiex ix-xogħol isir aktar b'mod effiċjenti. Fil-ħajja ta' kuljum, dak li qabel kien jitqies bħala kapriċċ, illum il-ġurnata sar bżonn; aċċess għall-internet fid-djar, użu ta' mowbajl, għarfien dwar nutrijenti fl-ikel u dieta bilanċjata, użu ta' ATM u ppjanar aħjar tal-finanzi tagħna huma xi ftit mill-eżempji. Xi nies avvanzati fl-età għażlu li jżommu 'l bogħod minn ċertu prattiki li mhumiex imdorrijin għalihom bħal, ngħidu aħna, użu ta' kompjuter jew tisħiħ fil-ħila tal-qari. Jista' jagħti l-każ li ċertu nies ma jħossux daqsekk ħtieġa għal ċertu trawwim ġdid għax ħarġu jew għażlu li ma jidħlux fid-dinja tax-xogħol. Ma nistgħux ngħidu l-istess għal nies iżgħar fl-età. Ġenerazzjonijiet iżgħar m'għandhomx daqsekk libertà fit-trawwim ta' ċertu ħiliet għax iħossu l-pressjoni li s-soċjetà ġġib fuqhom permezz tal-bilda kontinwa li jesperjenzaw fil-ħajja ta' kuljum. Bidla li paripassu magħha teħtieg mentalità u prattika ta' tagħlim tul il-ħajja. Jekk hawn xi ħaġa li hija kostanti fis-seklu 21, hija proprju l-bidla nnifisha; bidla mgħaġġla miġjuba mill-progress fix-xjenza u fit-teknoloġija. Ħsieb kritiku, kreattività, komunikazzjoni u kollaborazzjoni Ir-rapport isemmi wkoll erba' kompetenzi importanti għas-seklu 21: ħsieb kritiku, kreattività, komunikazzjoni u kollaborazzjoni. Dawn huma meqjusa bħala ħiliet importanti biex wieħed ikampa u jimxi 'l quddiem fil-post tax-xogħol u anke fil-ħajja personali. Li wieħed jaħseb b'mod kritiku saret prattika minsuġa fit-tagħlim u fil-pedagoġija tal-għalliema biex minn età żgħira t-tfal jiġu mrawma b'dawn il-kompetenzi. Għadda ż-żmien fejn l-għalliem jipprietka u l-istudent jitgħallem kollox bl-amment. Huwa ħafna aktar faċli li student isib informazzjoni permezz ta' għafsa ta' buttuna milli jikseb kompetenzi bħal dawk imsemmija fir-rapport. Fl-aħħar iżda mhux l-anqas, ir-rapport isemmi sitt kwalitajiet li juru kif l-istudenti jiffaċċjaw il-bidla fl-ambjent tagħom. Fost dawn hemm il-kurżità, l-inizjattiva, il-persistenza, adattabbiltà, tmexxija u għarfien fil-qasam soċjali u ċiviku. Bidliet fil-qasam tax-xogħol u l-ekonomija qed juru l-importanza li l-ħaddiema kollha jkollhom dawn il-ħiliet sabiex jassiguraw suċċessi u skoperti ta' ideat ġodda. Ħafna mill-ħaddiema jibbenefikaw minn ħiliet ta' livell għoli. Matul is-snin, ix-xogħlijiet qed jiżviluppaw u jersqu 'l bogħod minn xogħol manwali u ta' rutina għal xogħol li jħaddan kompetenzi ogħla. Fl-aħħar 50 sena, l-ekonomija fl-Istati Uniti rat tnaqqis f'impjiegi ta' natura manwali u ta' rutina, però rat żieda f'impjiegi li jinvolvu analiżi u ħiliet għolja oħra. Fl-2014 aktar minn terz tal-kumpaniji intervistati minn ManPower Group f'42 pajjiż, irrappurtaw diffikultà biex jimlew il-postijiet vakanti b'nies li kellhom ħiliet adatti. Dan kollu għandu impatt mhux biss fuq il-mentalità u l-għajxien tagħna l-adulti, imma anke fuq is-sistema edukattiva ta' pajjiżna. Illum aktar minn qatt qabel huwa importanti li nagħtu prijorità lill-aspetti kollha tat-tagħlim biex nipprovdu edukazzjoni ħolistika li tikkumplimenta dak li hu mistenni fil-preżent u fil-futur tat-tfal kemm fis-soċjeta li jgħixu fiha, fil-ħajja personali tagħhom u kif ukoll fid-dinja tax-xogħol.